
ANNIE WEST

En natt i eksens armer

Oversatt av Kirsti Myro


Annie West vokste opp nær stranden og brukte mye tid på å betrakte de høye, solbrune badevaktene der – tidlig research! Nå bruker hun tiden sin på å fantasere om kjekke menn og kjærlighetslivet deres. Annie har alltid elsket å lese og er også glad i å reise, lange fotturer, godt selskap og fantastisk mat.


Denne historien er tilegnet Newcastle Romance Writers Group. Skål for vidunderlige plott, ord som flyter som varm honning og, viktigst av alt, samhold.

Et rop fanget Angelos oppmerksomhet. Han gikk ut de franske dørene og så Enzo, gartneren, lene seg over rekkverket nederst i hagen.

Enzo stirret ned på stranden. Så snudde han seg, fikk øye på Angelo og vinket innstendig.

«Et lik!»

Angelo rynket pannen. Enzo hadde tåkesyn og skulle snart opereres for grå stær. Han måtte ta feil. Men han gjentok det likevel. «Det ligger et lik på stranden.»

Angelo spurtet mot ham. Fortalte seg selv for hvert skritt han tok at det måtte være en villfaren turist som hadde blitt fristet til å sole seg på øyas unike, lyserosa sand. Men vedkommende hadde valgt et merkelig tidspunkt å gjøre det på, siden vinden økte i styrke og illevarslende skyer var i ferd med å bre seg over den knallblå himmelen. Værmeldingen varslet en heftig storm.

Det måtte være en fremmed som hadde svømt i land fra en båt uten å vite at det var en privat bukt. De lokale båteierne respekterte Angelo Riccis privatliv. Ingen ville ha sluppet en utenforstående nær huset hans.

Angelo bråstanset ved siden av gartneren og stirret i samme retning som ham. En kvinne lå med ansiktet ned i den ene enden av stranden.

Hjertet banket fort mens hjernen katalogiserte hver eneste detalj.

Alle forestillinger om at det var noen som solte seg, forsvant. Kvinnen lå for det meste i vannet med de slanke, nakne beina utstrakt. Bølgene nappet i den store, hvite T-skjorten hun var kledd i, men det var det eneste tegnet på bevegelse. Ellers lå hun hjerteskjærende stille, med hodet og en arm hvilende på en steinformasjon over vannoverflaten. Han så helt herfra at den gripende hånden var slapp.

«Ring etter lege!»

Angelo bykset over rekkverket og landet med bøyde knær nederst i den første trappen som ledet ned til stranden. Et øyeblikk senere stormet han ned resten av trappene som gjorde den nesten stupbratte klippeveggen farbar.

Det kunne ikke ha gått mer enn noen minutter siden han hørte Enzo rope, men det føltes som en livstid.

Kanskje det var en livstid for kvinnen der nede. Hvert eneste sekund kunne utgjøre forskjellen på liv og død.

Det var ikke sikkert at hun var død. Det kunne være en sjanse for at …

Angelo sank ned på kne. Han sørget for at han ikke berørte noe mens han saumfarte både kvinnen og den tomme stranden. Ingen fotavtrykk. Ingen bevis på at noen hadde vært her, bortsett fra henne.

Den våte T-skjorten klistret seg til kroppen hennes, og håret var vått, så hun hadde ikke ligget her lenge. Det så ut som om hun hadde gått eller slept seg delvis opp fra vannet før hun kollapset.

Han la fingrene varsomt rundt håndleddet hennes for å kjenne om hun hadde puls.

Den var der, svak til å begynne med, men sterk og jevn da han endret litt på grepet.

Lettelsen slo over ham som en varm tidevannsbølge. Angelo lente seg bakover på hælene og pustet langsomt ut. I live og uten noen åpenbare skader, så vidt han kunne se.

Skulle han våge å flytte på henne? Snu henne rundt?

Han visste ikke om hun hadde skadet ryggen eller hodet, så det var nok lurest å vente på legehjelp.

Angelo løftet blikket mot det koboltblå havet som ble stadig mer opprørt. Fastlandet var ikke langt unna, men det var langt nok til å forhindre at folk svømte ut hit. Det var ikke en båt i sikte, men nå som han tenkte på det, hadde han hørt en speedbåt tidligere, altfor nær revene. Men hvis hun hadde vært om bord i en båt, hvor var den nå?

Dette var ikke det rette øyeblikket til å spekulere. Han lente seg over kvinnen og løftet noen våte, brune hårlokker forsiktig vekk fra ansiktet hennes.

Hun leet seg ikke.

Han strakte ut hånden igjen og strøk mer hår bak øret hennes. Handlingen avdekket lange øyevipper som kjærtegnet et kurvet kinn.

Angelo satte seg brått opp igjen mens hjertet hamret mot ribbeina. Han gispet i seg luft, luft som fikk lungene til å verke fordi han glemte å puste ut igjen.

Han rynket pannen. Han hadde ikke tid til å bygge luftslott nå, han hadde en skadet kvinne å ta seg av. Hvor skadet, visste han ikke ennå.

Han stakk hånden forsiktig under det våte håret og løftet det opp og vekk ansiktet hennes, men slapp det nesten da han så ansiktet hennes.

Et voldsomt støt gikk gjennom ham, nesten som om han hadde blitt truffet av et lynnedslag.

Det var ikke noe blod, men det han så, fylte ham likevel med skrekk.

Han kjente henne.

Men hun kunne umulig være her.

Likevel var det ingen tvil om hvem det var. Han ville ha kjent igjen den profilen hvor som helst.

Han husket at han lente seg over henne i et soverom fylt av morgenlys, mens hun krummet seg bakover mot den opphissede kroppen hans. Et kattemykt, tilfreds smil lekte rundt munnen hennes da hun gned seg mot ham.

Angelo blunket for å riste av seg minnet.

Så rynket han pannen. Et lite dryss med fregner avtegnet seg mot det unaturlig bleke ansiktet hennes. De var nye.

Øyenbrynene hennes så også annerledes ut. De var fortsatt pent buede, men de så mer naturlige ut nå enn før.

Han la håret varsomt bak øret hennes slik at ansiktet fortsatt var synlig, så rev han hånden til seg. Den kriblet som om den hadde blitt stukket av usynlige maur.

Så klart hun ser annerledes ut. Det er fem år siden jeg sist så henne.

Men hun så ikke eldre ut. Hun så om noe yngre ut enn før.

Angelo snøftet og følte varmen begynne å spre seg i den sjokknumne kroppen igjen. Hun hadde brukt en formue og mye tid på å holde utseendet ved like. Hun hadde hevdet at det var nødvendig på grunn av modellkarrieren, men han visste at hun hadde vært like motivert av forfengelighet. Hun hadde sett på aldring som en personlig fornærmelse.

Men det forklarte ikke hva hun gjorde her, av alle steder.

Han ble smal i blikket da han så at han hadde fått noe rødt på den ene hånden. Var det blod?

Han bøyde seg motvillig frem og så at det var en mørkere flekk i det våte håret hennes.

Han strakte ut hånden for å undersøke det nærmere, da øyenvippene hennes plutselig blafret. Eller var det bare innbilning? Angelo stirret, oppmerksom på hver minste bevegelse. Der skjedde det igjen – en liten rykning.

Rynker spredte seg over den glatte pannen og mellom brynene hennes. Til sin store skrekk tok Angelo seg i å tenke at rynkene nesten så søte ut på det åpne, uskyldige ansiktet.

Uskyldige? Han vred på munnen; en bitter, hånlig grimase.

Det var én ting han ikke kunne anklage henne for å være. Denne kvinnen var opportunistisk. Selvopptatt. Utspekulert.

Hun var en komplett løgner.

Nå som han tenkte på det, begynte han faktisk å tvile på dette beleilige uhellet som hadde skyllet henne i land på den private stranden hans. Var det ikke litt for utrolig?

Angelo Ricci var mange ting, men lettlurt var han ikke. Vel, en gang i tiden, definitivt, og han hadde fått lide for det, men ikke nå lenger. Han hadde fått en grundig og brutal innføring i mistillit.

Hvis det hadde vært en hvilken som helst annen kvinne, ville han ha akseptert at dette var det det så ut til å være. Men ikke når det gjaldt henne. Var blodet i håret hennes egentlig et fargestoff av noe slag?

Rynken i pannen hennes ble dypere, og hun fikk små furer på hver side av munnen. Uttrykket vitnet om smerte. Eller i alle fall en illusjon av det.

Hun var kanskje ikke skadet i det hele tatt. Kanskje hun merket skepsisen hans og lot om.

Men hvorfor ta seg bryet? Hun kunne ikke tro at han var villig til å glemme det som hadde skjedd mellom dem.

Øyelokkene hennes beveget seg igjen, og hun stønnet. En lav og inderlig lyd som, til tross for mistankene hans, traff ham midt i samvittigheten. Kanskje hun faktisk var skadet.

Angelo flyttet seg bort til steinene på den andre siden av henne, slik at hun skulle se ham når hun åpnet øynene.

Plutselig gjorde hun det.

Han kunne fortsatt bare se halve ansiktet hennes, men det var umulig å ta feil av det han så. Han kjente bare én kvinne med slike øyne. Lavendelfargede, eller, som hun hadde fortalt ham, som blomstene på et jakarandatre. En slående farge midt mellom blå og lilla.

Lungene hans trakk seg sammen, og han slapp ut et hvesende åndedrag.

Hun så ham ikke med en gang. Det var først da han beveget på seg, at blikket hennes ble trukket mot ansiktet hans, skjønt han var fortsatt usikker på om hun faktisk fokuserte på ham. Det var ingen gjenkjennelse i ansiktet hennes, ingen tegn på overraskelse eller tilfredsstillelse.

«Hallo, Alexa», sa han hest, som om ordene ble dratt ut av ham mot hans vilje.

Hun blunket, og så, etter å ha stirret litt tomt ut i luften, lukket hun øynene igjen.

Frykten skar gjennom ham. Angelo ville ikke ha henne her, ville aldri se henne igjen, men tanken på at hun skulle dø her og nå, var en helt annen sak.

«Alexa!»

Hun rynket pannen ytterligere og krympet seg.

Fordi hun hadde håpet på en varmere velkomst? Eller fordi hun virkelig hadde vondt? Kanskje hun hadde en hodeskade, eller kanskje hun bare spilte skuespill. Begge deler var mulig.

«Alexa, snakk til meg.»

Han ble fylt av bekymring, til tross for tvilen. Pokker heller, han visste ikke om han skulle la henne ligge for ikke å skade henne mer, eller bære henne opp til huset.

Leppene hennes beveget seg. «Ikke Alexa.» Han måtte lene seg så langt frem at han nesten berørte henne for å høre den hviskende stemmen: «Ally.»

Angelo stirret. Hadde hun endret navn? Ally var en kortform av Alexa, men kvinnen han hadde kjent hadde hatet å bli kalt noe annet enn sitt fulle navn. Det var ikke bare navnet hennes, det var en merkevare hun promoterte iherdig.

Han hørte et rop og så folk på klippestien. Legehjelp var på vei.

Lettelsen spredte seg gjennom ham. Legen ville gjøre det som var nødvendig. Det var ikke lenge før Angelo ville finne ut om skadene hennes var ekte eller ikke.

*

Munnen hennes var full av bomull. Bomull som smakte pyton. Men den tørre, kvalmende følelsen var ingenting sammenlignet med smerten. Den var så altomfattende at hun ikke kunne lokalisere hvor den kom fra, og hun hadde i tillegg verdens verste hodepine.

Hun lå der i en evighet, klar over at hun var våken, men ute av stand til å mane frem krefter til å åpne øynene. Hun visste at det bare ville gjøre verkingen verre.

Smerten ble mer definert. Skuldrene og armene verket. Kroppen og beina føltes forslåtte, og det brant i den ene hoften. Men det var hodet som … Bare tanken på smerten som hamret i kraniet hennes, gjorde den verre.

Noen sa noe. En mann med en varm, mild stemme sa noe hun ikke forsto.

Han snakket igjen, og en bestemt hånd la seg rundt håndleddet hennes med fingrene over pulsåren.

Hun var skadet. Kanskje hun var på et sykehus? Stemmen sa noe igjen, og hun rynket pannen. Hun hadde trodd at det var pulsen som suste i ørene hennes som gjorde at hun ikke forsto ham, men nå skjønte hun at det var noe annet.

«Bene, bene. Sei sveglia.»

Hun rynket pannen, men angret fort da selv den lille bevegelsen gjorde smerten skarpere.

«Jeg …» Hun vætet munnen med en tunge som føltes hoven. «Er jeg på sykehuset?» hvisket hun. Hver eneste stavelse var en anstrengelse.

«Ikke på sykehus», svarte en stemme med sterk aksent. «Du er i hjemmet til signor Ricci. Han brakte deg opp fra stranden.»

Hun bearbeidet langsomt informasjonen, ett ord om gangen.

Hun hadde vært på en strand. Hun var skadet. Noen hadde brakt henne hjem til seg. Hun pustet tungt ut. «Tusen takk.»

«Kan du åpne øynene?»

Hun åpnet øynene på gløtt, og hev etter luft da lyset skar i dem. Men etter noen sekunder ble det bedre, nesten tålelig.

Hun registrerte bevegelse og fokuserte blikket på en tynn mann med snille, brune øyne.

«Bene. Bene.»

«Hva …» Hun svelget hardt. «Hva er det du sier?»

I et flyktig øyeblikk så hun noe som minnet om bekymring i ansiktet hans, men så forsvant det. Han smilte, og noe inni henne slappet av. «Bare at du klarer deg veldig bra.»

En latter glapp ut av henne. «Jeg ville …» Stemmen hennes døde hen, men hun tok seg sammen og fortsatte da han tok hånden hennes igjen. «Jeg ville hate å være dårlig hvis dette er veldig bra.»

«Du er trygg her», forsikret han henne om, og han hørtes så sikker ut at hun trodde på ham. «Du vil bli tatt vare på. Men først må jeg undersøke deg skikkelig.»

Den neste gangen hun våknet, var ikke lyset fullt så sterkt, og legen hadde forsvunnet. Hun var alene i det dunkle rommet og visste ikke om hun skulle være glad eller bekymret. Det verket i hodet hennes, men ikke like mye. Hun var uansett ikke ivrig etter å bevege seg. Hun lukket øynene igjen for å katalogisere hvordan hun følte seg.

Suselyden var der fortsatt, mer høylytt denne gangen. Etter en stund skjønte hun at det var vinden som pisket rundt hushjørnene. Innimellom kom det noen kraftige kast, og hun kjente uroen vokse. Hvis været var så dårlig, måtte hun gå ut og se om …

Men tanken skled unna før den hadde tatt ordentlig form.

Hun rynket pannen. Hva var det hun måtte gjøre? Hvorfor hastet det slik? Det var noe som var hennes ansvar. Noe viktig.

Men hva det nå enn var, så måtte det vente. Hun klarte ikke å nøste opp i detaljene. Dessuten tvilte hun på at hun hadde nok energi til å reise seg.

Hun løftet forsøksvis den ene hånden og oppdaget at den føltes blytung.

Den beveger seg, så den er i det minste ikke brukket.

Hun løftet instinktivt den andre hånden og sparket med føttene for å sjekke om de adlød mentale ordre. Lettelsen steg.

Legen hadde sagt at det ikke var noen tegn på ryggmargsskade, husket hun nå.

Hva annet var det han hadde sagt? Noe om en strand. Om å ha blitt båret opp til et hus. Det var sikkert der hun var. Kanskje hun burde forsøke å stå opp likevel. Hun ville ikke være en byrde, så hun måtte ordne seg transport hjem.

En murrende følelse av at noe ikke stemte, plaget henne. Noe med å dra hjem? Uroen steg.

«Så, du er våken.»

En annen stemme denne gangen. En mannsstemme, dyp og varm som hjemmelaget dulce de leche. Hun kunne nesten smake deilig karamell på tungen bare etter de få ordene, og svelget, plutselig tørr i munnen.

Langsomt, stålsatt mot den fryktelige, stikkende smerten, åpnet hun øynene på gløtt.

En mann sto ved siden av sengen. En høy mann med glansfullt, svart hår. Blikket hennes vandret over muskuløse lår og slanke hofter i slitte jeans og videre opp en lang overkropp som ble bredere jo lenger opp hun kom. Den lyse poloskjorten var ikke ettersittende, men hun kunne lett se hvor imponerende veltrent kroppen under den var.

I et øyeblikk lurte hun på om hun drømte likevel. Mannen var … spektakulær.

Hjertet satte opp farten.

Et svart øyenbryn hevet seg og avbrøt de dvelende tankene hennes.

«Ja», svarte hun hest og fuktet den tørre munnen med tungen. «Jeg er våken igjen. Men jeg hadde et håp om at dette …», hun slo ut med hånden for å indikere sengen, « … var en drøm.»

Han ble stående med armene i kors og se på henne uten å så mye som å blunke, virket det som. Til slutt sa han: «Ingen drøm, dessverre.»

Hvordan hadde hun oppfattet stemmen hans som varm og deilig? Den var så brysk nå at hun nærmest kunne føle snerten i den.

Det stødige blikket var også foruroligende. Hvorfor stirret han slik? Hodet hennes verket, men hun hadde blitt forsikret om at hun snart ville føle seg bedre. Hun så da vel ikke så ille ut?

«Er du også lege?»

Mannen spilte opp neseborene, og munnen hans smalnet. Hun fikk en klar fornemmelse av at han var irritert. Men hvorfor?

Uroen fikk det til å gå kaldt nedover ryggen hennes. Han beveget seg ikke mot henne, men hun følte seg likevel plutselig sårbar.

Følelsen var så sterk at hun ikke nølte. Hun bet tennene sammen og rullet seg litt over på siden, løftet en blytung hånd og plantet den i madrassen for å kjempe seg opp.

Smerten ilte gjennom henne. Kroppen hennes var klossete og umedgjørlig, men hun ga seg ikke før hun satt halvveis lent mot hodegjerdet og skalv av anstrengelse.

Da hun så på ham igjen, hadde han ikke lenger armene i kors over brystet, men hengende langs sidene med knyttede hender. En muskel i kjeven hans strammet seg, og hun sanset at han undertrykte sterke følelser. Men hvorfor? Hva hadde hun gjort?

«Hvem er du?» hvisket hun.

En lyd unnslapp ham. Noe midt mellom et snøft og et vantro utrop.

«Virkelig? Er det alt du har å by på?»

Hun ristet forvirret på hodet, men stanset og krympet seg idet smerten strålte gjennom hodet hennes igjen. Hun lukket øynene og pustet seg gjennom smerten i håp om at den skulle forsvinne.

Da hun åpnet øynene igjen, hadde han tatt et skritt mot sengen. En dyp rynke spredte seg over pannen hans.

«Hvem er du?» spurte hun igjen.

Stemmen hennes var skingrende, med et plutselig anstrøk av frykt. Kunne han høre det? Antageligvis, for i stedet for å komme nærmere, stakk han hendene i lommen og lente seg bakover.

«Du vet nøyaktig hvem jeg er. Og jeg har ikke tid til å være med på denne leken.»

«Leken? Tror du at dette er en lek?» Stemmen hennes steg idet hun løftet en hånd mot det hamrende hodet.

Mannens oppmerksomhet flyttet seg fra ansiktet hennes til den løftede hånden, så videre nedover forbi munnen til skulderen hennes. Noe i øynene hans fikk henne til å se ned.

Hun hadde på seg en pen bomullsskjorte, kneppet og med ermene rullet opp til albuene. Den var ikke hennes. Den var så stor at hun nærmest druknet i den, og den hadde falt ned slik at den ene skulderen var helt bar.

Et støt av frykt gikk gjennom henne. Hvor var klærne hennes? Hvorfor hadde hun ikke på seg sine egne ting? Hun dro trøyen opp og samlet den i halsen.

«Jeg kan forsikre deg om, mister … mister Hva-du-nå-heter, at dette ikke er en lek.»

«Enig. Det er ikke det minste morsomt. Så dropp skuespillet og fortell meg hva du gjør her.»

«Jeg ble skadet. På stranden.»

Det var det legen hadde sagt, men hun slet med å visualisere det.

En tanke drev gjennom hodet hennes, og hun satte pusten i halsen. Men da hun forsøkte å holde fast ved den, forsvant den nok en gang inn i tåken og ble til ingenting.

«Hvordan skadet du deg?» Stemmen hans hadde en nådeløs undertone som hun hatet. «Og hvorfor på akkurat denne stranden?»

«Jeg er ikke …» Hun nølte mens hun prøvde å døyve denne merkelige, urolige følelsen inni seg. «Hvilken strand ble jeg funnet på?»

Uroen gnagde i henne, vokste seg stadig sterkere. Spørsmålet var ikke bare hvor hun hadde vært, men hvor hun var nå. Pluss mye mer. Det var så mye hun ikke forsto, innså hun plutselig. De underlig vage tankene hennes fikk et nytt, mer truende preg.

Han lirte av seg navnet på et fremmed språk. Det var fullstendig ukjent for henne.

Nei, ikke fullstendig. «Isola? Det betyr øy, gjør det ikke?»

Han løftet hendene og klappet med et spottende uttrykk i ansiktet. Applausen var overdrevent langsom, og hun kjente heten bre seg i kinnene. «Brava. En god opptreden, men ikke overbevisende nok. Jeg kjenner deg.»

Hun ville protestere, si at hun ikke forsøkte å overbevise ham. At hun ikke brydde seg om hva han trodde. Men hun hadde større ting å bekymre seg for. Den omtåkede hjernen hennes fikk endelig fart på seg, og hun forsto hva den vage uroen faktisk betydde.

Det gjorde vondt å svelge, det føltes som hun hadde sandpapir i halsen, men det var ubetydelig i forhold til den enorme, skremmende sannheten som plutselig fylte hjernen hennes. Sannheten hun hadde vært for ør til å innse tidligere.

«Kjenner du meg?»

Han himlet med øynene. «Spar meg! Så klart jeg kjenner deg.»

Hun klamret seg hardere til skjorten med plutselig klamme hender mens hun kjempet mot den stigende panikken.

«Da kan du fortelle meg hvem jeg er. For jeg husker ingenting.»

Angelo stirret ned på kvinnen foran seg mens vantro sloss med sinne.

Erfaringen hans fortalte ham at det var ugler i mosen her, men til tross for all fornuft, tok han seg i å legge merke til hvor sårbar hun så ut.

Hun hadde mer farge i ansiktet nå enn nede på stranden, men det var fortsatt noe skjørt ved henne.

De enestående øynene var store og mørke, og et dryss av fregner over nesen og kinnene ga henne et uventet åpent, nesten naivt uttrykk. Som om den sofistikerte kvinnen han hadde kjent hadde forvandlet seg til en uskyldig bondejente.

Angelo kvalte en bitter latter ved tanken.

«Husker du ikke noe?» sa han slepende. «Så utrolig beleilig.»

Det virket fullstendig latterlig at hun kunne kom tilbake hit, spesielt etter at all denne tiden. Hun måtte være desperat hvis hun forsøkte å lure ham igjen.

Men én ting var sikkert – hun hadde valgt feil mann. Han var ikke like lettlurt som han hadde vært for fem år siden.

«Faktisk», glefset hun, «så er det veldig ubeleilig.»

Hun hevet haken og så på ham med flammende øyne.

Sinnet hennes overrasket ham.

Alexa hadde alltid visst hvem hun skulle holde seg inne med. Hun hadde ikke vært noe annet enn snill og grei mot ham før alt var over. Senere hadde han oppdaget at det var andre, som hushjelpen hans, Rosetta, som hadde tatt den verste støyten når Alexa ikke umiddelbart fikk det som hun ville. Men overfor Angelo hadde alt vært smil og velstand.

Kvinnen pustet dypt inn, som om hun forsøkte å få kontroll over følelsene sine. «Hvorfor kan du ikke fortelle meg hva du heter og hvor vi er?»

Angelo sukket og trakk på skuldrene. «Jeg har verken tid eller lyst til å være med på denne leken, Alexa.»

«Alexa?» To loddrette furer dukket opp mellom brynene hennes. «Alexa?» gjentok hun lavere, som for å smake på ordet.

Han nølte, motvillig fengslet av forvirringen hennes. Hun grøsset, før hun lukket øynene og svelget hardt.

Plutselig så hun ikke trassig eller utspekulert ut, men … fortvilet.

Noe drev gjennom ham. Et øyeblikks tvil. Et glimt av sympati og bekymring som falmet i løpet av sekunder.

Alexa hadde vært en middels vellykket modell med aspirasjoner om å bli skuespiller da han møtte henne. Hun hadde spilt rollen som kjæreste med stor ferdighet, og han hadde ikke sett gjennom masken hennes før han fikk en plutselig åpenbaring. Evnene hennes hadde tydeligvis bare blitt bedre hvis hun kunne fremkalle et blaff av medfølelse i en mann som visste hvem hun egentlig var.

Han snudde seg. «Jeg har ikke tid til dette.»

«Vent!» Lavendelblå øyne holdt ham fanget, og noe inni ham myknet. Det hadde vært en undertone i stemmen hennes som minnet om frykt, og da han så seg tilbake, registrerte han at åndedrettet hennes hadde blitt raskt og grunt.

«Alexa hva?»

Angelo rynket pannen. Holdt hun fortsatt på med denne farsen? «Alexa Barrett», sa han til slutt, mens han undret på hva hun ønsket å oppnå ved å late som om hun ikke visste det.

Hun beveget leppene og gjentok navnet taust, som for å innprente det i minnet. «Og vi er i Italia.»

Det var ikke et spørsmål, men tonen og den rynkede pannen uttrykte forvirring.

«Sør-Italia», mumlet han idet han lente seg bakover og la armene i kors, motvillig nysgjerrig på hva hun hadde tenkt å gjøre nå. Han ante ikke hva planen hennes var, men han kjente henne godt nok til å vite at hun ikke ville dukke opp her uten baktanker.

«Kommer legen tilbake snart?»

Angelo stirret på henne, ville se om han kunne lese hva hun hadde til hensikt. Men alt han så var sammensunkne skuldre, munnen som buet seg nedover og de hvite knokene som klamret seg til skjortekragen hans.

Han kvalte den automatiske sympatien ved synet av en kvinne i nød.

«Han kommer når han kan. Været er forferdelig, og han hadde en annen nødsituasjon han måtte ta seg av, men han lovet å komme tilbake i løpet av dagen.»

Samvittighetskvaler fikk Angelo til å nøle. Alexa hadde vært bevisstløs da han fant henne. Det hadde ikke vært en bløff. Legen hadde bekreftet at hun hadde fått et slag i hodet, og han hadde rådet ham til å la henne komme seg igjen her.

Det var langt fra det Angelo ville, men han kunne ikke kaste en skadet person ut i den verste stormen de hadde sett på årevis. Samme hvor sterkt han mislikte henne.

«Er det noe du trenger?»

Det ga henne en støkk. Hun skvatt faktisk til der hun satt, som om hun hadde blitt avbrutt mens hun var i dype tanker. Eller som om hun ikke forventet et tilbud om hjelp.

Angelo presset leppene sammen mens den dårlige samvittigheten skar i ham. Han mislikte denne kvinnen. Stolte ikke på henne. Men hun var skadet og trengte hjelp.

«Vann? Noe å spise?» fortsatte han og så henne sperre opp øynene. Irritasjonen steg. Han var ikke et uhyre. Han var bare en mann som ville beskytte fristedet sitt.

Hun forsto det. Det var ikke han som var skurken her.

«Takk», sa hun til slutt. «Et glass vann hadde vært fint.»

Han nikket, gikk bort til nattbordet der Rosetta hadde satt igjen en mugge og helte vann i et glass.

«Ah, beklager. Jeg så ikke at det sto der.» Alexa plasserte fingrene forsiktig rundt stetten, som om hun ville unngå å berøre ham.

Angelo skar en grimase. Hvem trodde hun at hun lurte?

Han slapp taket og bannet lavt idet han, litt for sent, innså at hun skalv for mye til å holde det selv. Vannet skvulpet over kanten, og han klarte bare så vidt å fange glasset og hånden hennes i sin.

Hun var så ustø at det var vanskelig å tro at hun bare lot som.

Hva forventet du? Hun var bevisstløs for et par timer siden.

«Her.» Han løftet glasset til leppene hennes med hånden rundt hennes.

Hun drakk grådig, og nå som han satt så nær henne, skjønte han at hun ikke bare skalv på hendene. Hele kroppen ristet. Hadde hun feber? Han la håndbaken mot pannen hennes, og hørte henne hive etter luft. Et øyeblikk senere flyttet hun hodet vekk, som om hun ikke ville berøre ham noe mer enn han ville berøre henne.

«Det holder. Takk skal du ha.»

Han satte glasset på nattbordet og tok et skritt bort fra sengen.

Hun kastet ikke så mye som et blikk i hans retning. Ikke at han hadde noe imot akkurat det, men magefølelsen fortalte ham, som om han ikke allerede visste det, at noe var galt. Alexa hadde alltid vært hyperoppmerksom på ham, bevisst på hver minste endring i humør eller oppførsel. Han hadde vært som en åpen bok for henne, noe som hadde vært spesielt ydmykende da han oppdaget hvordan hun hadde misbrukt tilliten hans.

Men nå kunne han sverge på at hun knapt visste at han var der.

«Hvorfor er du her, Alexa?»

Hun snudde langsomt på hodet. Uttrykket hennes var merkelig tomt. «Det er nettopp det. Jeg vet ikke. Jeg husker ingenting.»

*

Hun så at han rettet seg opp i ryggen, og at munnen hans ble til en smal strek.

Hvorfor var han så oppsatt på å fornekte sannheten? Hvorfor ville han ikke tro på henne?

Sjokk og smerte hadde gjort henne så overveldet at hun ikke hadde tatt inn det som hadde skjedd. Det var først nå hun innså hvor liten verdenen hennes var, at den kun besto av det hun kunne se, berøre, høre, lukte og smake. Alt annet var skjult bak tåken som fylte hjernen hennes.

Minnet var et eneste stort tomrom. Så tomt at det skremte henne. Hver gang hun famlet etter et fragment av fortiden, forsvant det mellom hendene på henne.

Hun blunket og stirret ut på de hvitskummende bølgene og de svulmende, mørke skyene som gled over himmelen. Utsikten var slående; forferdelig, men underlig vakker gjennom det piskende regnet.

Akkurat som mannen som sydet av irritasjon ved siden av sengen hennes. Utålmodigheten hans føltes som statisk elektrisitet og ladet luften i det store, elegante soverommet med en påtakelig spenning.

Den åpenbare uviljen matchet uværet utenfor. Han kunne ha vært en hedensk værgud som bodde på toppen av en forreven klippe og forårsaket forferdelige stormer når han var i dårlig humør.

Ville solen titte frem hvis han smilte?

Hun kunne ikke se det for seg. Han så for streng ut til det. Hun hadde dessuten en mistanke om at han var farlig tiltrekkende, altfor tiltrekkende, når han smilte.

Hun blunket da tankene hennes vendte tilbake til knipen hun befant seg i. Hvordan kunne hun la seg distrahere av slike absurde tanker når hun var midt i en krise?

Fordi det er enklere enn å tenke på situasjonen du er i. Hukommelsestap på et sted du åpenbart er uønsket. Hos en mann som forakter deg.

Hun svelget. Hvorfor skulle han forakte henne? Kanskje hun drømte. Alt dette, fra stormen som herjet utenfor til denne mannen som så ut som hovedpersonen i en gotisk roman, kunne være et mareritt.

«Hva driver du med?»

Hun sukket og sluttet å knipe seg i armen. «Ville bare sjekke om jeg drømte.» Hun snudde seg og møtte det mørke blikket, lettet over å se at det ulmende sinnet hadde blitt erstattet med nysgjerrighet. «Er du sikker på at navnet mitt er Alexa?»

Han nikket. «Helt sikker.»

«Det høres ikke kjent ut.» Panikken begynte å vokse. «Burde det ikke gjøre det hvis jeg har hett det hele …» Stemmen hennes brast.

«Hva er det?»

Han utstrålte ikke akkurat medfølelse, men det var ingen andre som kunne hjelpe henne, og hun trengte virkelig å forstå hva som foregikk.

Hun bet tennene sammen og sa til seg selv at dette måtte være noe midlertidig, noe ulykken hadde forårsaket. Men det stanset ikke frykten som kvernet dypt inni henne. Hva om hukommelsestapet var permanent? Var det mulig?

«Jeg vet ikke engang hvor gammel jeg er.»

«Du hevdet at du var tjuetre da jeg kjente deg, men det er fem år siden.»

«Hevdet? Var det noen tvil?»

Hvorfor skulle hun lyve om alderen sin?

Han trakk på skuldrene, en bevegelse som trakk blikket hennes mot de uttrykksfulle hendene som gestikulerte avvisende. «Jeg lærte å ta alt du sa med en klype salt.»

Mente han at hun overdrev? Eller at hun rent ut løy?

Hun svelget hardt. Bildet han malte av henne var langt fra smigrende.

Hva hadde fått ham til å hate henne?

Det var kanskje dumt å bli opprørt over noe hun ikke husket, men hvem ville at det første de visste om seg selv skulle være så negativt?

Dette kunne ikke stemme.

Dette kunne ikke være hvem hun var.

Som om du vet det. Du vet ikke engang hva du heter.

Hun lot øynene gli igjen mens hun ønsket at hodepinen skulle forsvinne. Hun hadde ikke energi til å bearbeide disse usmakelige glimtene av en fortid hun ikke husket. Kanskje hvis hun sov litt til …

«Alexa.»

Øynene hennes spratt opp. Espressofargede øyne stirret intenst ned på henne, som om de kunne se helt inn til sjelen hennes.

Det var skremmende at denne mannen som mislikte henne så sterkt kjente henne bedre enn hun kjente seg selv. Og at han ikke stolte på henne.

«Jeg føler meg ikke som en Alexa», buste hun ut med. «Det høres … fremmed ut.»

Han rettet seg langsomt opp uten å bryte øyekontakten. For første gang la hun merke til et glimt av noe som ikke var hardt og dømmende i dem.

«På stranden kalte du deg selv Ally.»

«Ally?»

Leppene formet ordet, tungen dvelte klønete ved lyden. Hørtes det mer kjent ut?

Svaret var nei. Ingenting virket kjent. Ikke engang synet av de ringløse fingrene og solbrune armene som hun måtte ha sett hver eneste dag i de tjue-og-noe årene hun hadde levd.

«Ja. Kortform av Alexa, antageligvis.»

Hun la hånden mot brystet og presset mot følelsene som sydet urolig der inne. Hun var redd for at hun ville få et panikkanfall når som helst nå.

Tankene hennes spant. Hvordan visste hun hva et panikkanfall var når hun ikke visste noe om seg selv? Det var helt absurd.

«Ikke bekymre deg for det nå.» Til hennes store overraskelse sank stemmen hans til den dype, klangfulle tonen som fikk henne til å tenke på karamell og trøstende varme igjen. «Bare lukk øynene og slapp av. Jeg skal be noen om å sitte her med deg til legen kommer tilbake.»

Hun ville protestere. Stå på sitt.

Men hvorfor?

De ti siste minuttene hadde slitt henne fullstendig ut. Hun hadde brukt opp alle kreftene sine på å snakke og forsøke å tenke.

Hun bare håpet at hun ville føle seg bedre når hun våknet.

Hvis hun var heldig, ville hukommelsen ha kommet tilbake. Hun ville nyte å bevise for denne forstyrrende, fordømmende mannen at navnet hennes ikke var Alexa eller Ally, og at hun ikke var den løgneren han trodde at hun var. Hun var en helt annen person. Selvsagt var hun det.

Hun klamret seg til tanken mens øyelokkene ble tyngre og tyngre, og så gikk alt i svart.

*

Legen hadde endelig kommet for å undersøke Alexa igjen, og da han var ferdig, førte Angelo ham ned på kontoret sitt.

«En drink?»

Legen ristet på hodet og sank ned i en skinnstol. «Ikke så lenge denne stormen fortsatt raser. Jeg kan bli tilkalt i løpet av natten. Nå, angående miss Barrett …»

Angelo lyttet forbauset mens legen la ut om kvinnen som hvilte på et av gjesterommene hans.

«Så du mener at det kan være sant? Hun kan virkelig ha mistet hukommelsen?»

Den andre mannen rynket pannen. De alvorlige øynene så gjennomtrengende på ham. «Har du en grunn til å mistenke at det ikke er sant?»

Angelo nølte. Legen hadde bare bodd på øya i et par år, etter Alexas tid her, og verken Angelo eller staben hans hadde snakket om henne siden. Så vidt han visste var det ingen sladder om henne på øya.

«Jeg har det. Jeg kjente henne for noen år siden. Hun var ikke til å stole på.»

«Jeg skjønner. Men å late som om hun har hukommelsestap …» Han nølte. «Det er mulig. Men det ville være å gå ekstremt langt for å oppnå noe.»

Ikke noe mer ekstremt enn løgnene hun hadde fortalt, de ekstreme midlene hun hadde tydd til for å få det som hun ville.

«Hukommelsestap er ikke vanlig, men det er forenlig med skaden hennes.» Legen nølte. «Du sa at Ms Barrett forstår italiensk?»

«Det gjør hun.»

«Fascinerende. Det virker ikke som om hun forstår det nå.» Innbilte Angelo seg at han la ekstra vekt på virker? «Jeg må gjøre noen undersøkelser og konsultere noen kollegaer.»

«Kollegaer? Vil det ikke være mer effektivt å flytte henne til et sykehus på fastlandet?»

Da ville hun bli noen andres problem. Angelo mistenkte at det beleilige hukommelsestapet sannsynligvis ville fordufte da.

«Nei, nei. Det er ikke mulig. Ikke i dette været. Hørte du om helikopterstyrten i nærheten av Napoli for et par timer siden? Luftambulanse er uaktuelt, og sjøveien  …»

Legen så mot vinduene. Vinden hylte som et skrømt i mørket utenfor.

«Hun vil ha det best her, hvor hun kan hvile i ro og mak.» Legen så seg rundt. «Det er bra at du har god plass. Jeg skal komme innom med jevne mellomrom for å sjekke hvordan det går med henne.»

«Du vil at hun skal bli her?»

Den andre mannen spisset leppene. Han tenkte utvilsomt at Angelo var kald som ikke ville gi husly til en skadet kvinne, men han visste ikke hvordan hun egentlig var. Bare tanken på å ha henne under samme tak på ubestemt tid …

«Det er ikke ideelt, men vi må gjøre så godt vi kan under disse omstendighetene.»

Blikket hans hardnet, som om han forventet at Angelo skulle protestere på det, men Angelo var en praktisk mann. Han forsto at det ikke var noen andre alternativer for øyeblikket.

«Selvfølgelig. Hun vil bli tatt godt vare på.»

«Jeg visste at jeg kunne stole på deg. Og fatt mot, hukommelsestapet vil sannsynligvis være kortvarig. Noen timer, kanskje et par dager.»

Med mindre hun bestemte seg for å trekke det ut, gjøre mest mulig ut av veldedigheten hans.

Men hvorfor? Angelo kunne ikke fatte hva hun håpet å oppnå.

Hun ville forhåpentligvis komme seg raskt til hektene og dra så snart det var mulig å forlate øya, men han hadde en mistanke om at det ikke ville bli så enkelt å bli kvitt henne.

Hun hadde allerede ormet seg inn i livet hans igjen, inn i hjemmet hans.

Kvinnen han hadde sverget på at han aldri skulle slippe innpå seg igjen.

Kvinnen som hadde løyet for ham og forrådt ham.

